# Guirionéeu ag er Religion/Chapistr 3

| ◄ Er salvedigueah. | Red-é labourat eid er salvedigueah guet soign hag er brassan sourci. | Red-é labourat eid er salvedigueah hemb arsàu.  ► |
1° A pe rinquér a zevri col pé gounit tout eid en éternité én affær ag er salvedigueah, perac é on-mé quer ponnér ha quer paressus de labourat eid en affær-zé ? En nean de hounit pé de gol, hag ean e vérit bihannoh a attantion eid en treu ag en doar ? A p’hou pehé ur proçæs doh péhani é vehé staguet hou madeu ha memb hou puhé, ne vehoh-hui sellet èl unan fol, pe ne chongehoh meit a hum zivertissein en dé quênt ma teliehoh col hou proçæs ? Hui e ziscoa calz muyoh a folleah mar lausquet hou salvedigueah, a p’en dé deliet t’oh gounit pe col tout eit jamæs.
Na brasset-é dalledigueah en dud ! el lod muihan e gav amzér eit labourieu ha deverranceu didalvé, ha ne brézant quet quemér ur momand benac bamdé eit chongeal én ou devérieu a grechéneah, hag eid hum salvein, e lar sant Paulin ; hui e studi eit bout abil, ha ne studiet quet eit bout crechén. Ind ou dès sourci ma vou auzet ou zyér, ma vou alleiget ou homenanteu, assuret ou ranteu.
Guet a boén, a velconi eit goarn ou danné, ou yehaid, ou bràuité, ou dillad ! Mæs hàg ind ou dès er memb grèd eit salvedigueah ou inean ? Nac é vehé inean ou anemis, pé buhé ul lon e vehé, hàg ind a hrehé goah doh-t-hi ? Haval-vehé n’ou devehé un inean nameit eid hi hol. Allas ! de betra é chervigeou en ol labourieu ha poénieu e gueméramb ér bed, ma ne labouramb eid en affær péhani e zeliehé occupein tout hur buhé.
2° Er salvedigueah n’en dé quet un affær a béhani é tér de ben dré avantur ; hi e houlen hilleih a soign, hi e houlen memb hun ol sourci hag attantion. Chetu perac en en dès Jesus-Chrouist laret quel liès er honzeu-men : Groeit hou possibl eid monnèt drè en hent stréh péhani e gondui d’er vuhé. Hag ean e hellér, é gùirioné, éhuéhat ha dihoal rai doh er maleur a gol un inean péhani ne varhuou jamæs ? Guet a soign hag a sourci, é contrel, ne zeliamb-ni quemér ? Disquet-ean guet Mab Doué ; sellet en tourmanteu hac er marhue en dès anduret eit salvein hou ç’inean. Disqueta-ean guet er Vartirèd péré e zou bet gùel guet hai souffrein en tourmanteu hag er poénieu horriplan eit col ou inean én ur renonciein d’er fé. Disquet-ean guet er benitandèd santel, péré en dès crucefiet ou horv, péré en dès bihuet én deserheu eid hum sourciein hemb quin a salvedigueah ou inean. Disquet-ean guet quement a dud péré en dès groeit de Zoué er sacreficeu diæssan, péré en dès hum sàuet memb énep d’er puissanceu ag er bed. Èl-cé é hras ur Pab santel, péhani e refusas d’ur roué un dra ne hellé quet rein dehou hemb gobér droug d’é gousciance, hag e laras dehou er honzeu caër-men : P’em behé dihue inean, me hellehé sacrefiein unan eit pligein d’oh ; mæs èl ne mès meit unan, ne fal quet d’ein hi hol.
Disquet guet en diaul memb er sourci e zeliet hou pout ag hou inean. N’en dé un dra souéhus ma quemér-ean muyoh a boén d’hi hol, eit ne guéméramb-ni d’hi salvein ! Péh folleah, emé Salvien, gobér quer bihan a stad ag hou ç’inean, én un amzér ma hi laqua en diaul én ur bris quen ihuél, ma hra ol é bossibl eit hi devout-hi ! Péh ur méh aveid oh ! rac, é lezel a costé er soign ag hou ç’inean, hui a hra calz bihannoh a stad hag a istim a nehi eit ne hra en diaul.
Tri anemis e hel parrat doh-ein a labourat guet sourci eit me salvedigueah : er bed, en diaul ha me fal inclinationeu. — De guetan, me feahou er bed, é pêllat doh é zivertissemanteu dangerus ; ne hum gavein é compagnoneah nameit a guement ma houlennou er mad hag en honestis, ha nezé memb me spiou ar-n-an me hunan. — D’en eil, me feahou en diaul dré er gonfiance é Doué, guet péhani é houlennein secour quentéh èl m’hum santein tantet ; me hrei hemb arsàu brézel d’er fal inclinationeu péré en dès muihan nerh én-han. Mar dé en orgueil-é, m’en discarrou dré en humilité ; mar dé en dalhedigueah doh er madeu ag en doar-é, me hrei en alézon revé me moyand ha me æzemant ; mar dé er garanté doh er faus pligeadurieu-é, me bratiquou ur mortefication dalhabl, me hum réglou erhat én daibrein hag én ivèt. — D’en drivèd, me veillou ar me squêndeu, ar me zéad, ar me chongeu hag e zihoallou mad doh ol er péh e hellehé allum un inclination dangerus. — O men Doué ! me offr d’oh er résolutioneu-zé ; groeit m’em bou chonge a nehai liès, ha ma vein fidel dehai bet er fin a mem buhé.